Mørk: - Vi har et ekstra gir i år
- Vi kom til finalen i fjor, og har et mål om å komme dit i år også. Det er viktig å sikte høyt, selv om det blir tøft. Vi har en bredere stall enn i fjor, og jeg har også tro på at vi har det ekstra giret som skal til for å nå langt. Vi stiller nok som et av de sterkere lagene, sier bakspiller Nora Mørk (22) til VG. Larvik har én vunnet og én tapt finale, og har to semifinaledeltagelser bak seg de fire siste sesongene. Suksess på høyeste klubbnivå på kvinnesiden er imidlertid ingen selvfølge, slik det ofte har vært med det norske landslaget. - Det er mye tøffere. Her har du ikke råd til å ha en dårlig dag. Da taper man som regel poeng, oftest to. Champions League er noe vi Larvik-spillerne alltid gleder oss ekstra mye til. Alle lag er veldig bra, og det er alltid god motstand hvis man går videre til hovedrunden. Det er veldig åpent med jevne, tøffe kamper, sier LHK-profilen, som gjerne skulle ha sett at motstanden i hjemlig serie var tøffere.Så langt har det blitt fire oppskriftsmessige seirer i eliteserien, noe som trolig ikke sier all verden om hvordan laget ligger an foran lørdagens møte med kroatiske Podravka i Arena Larvik. Samtidig ser Mørk stadig bedring i arbeidet som legges ned i det daglige. - Jeg synes vi har gjort fire bra seriekamper så langt, og nivået og kvaliteten på treningene har vært stigende siden vi begynte igjen i august. Derfor mener jeg at vi er der vi skal være før braker løs, og jeg tror på seier, sier hun. Larvik tapte 43-47 sammenlagt mot Györ i forrige sesongs Champions League-finale over to kamper i mai. Det ungarske stjernegalleriet tok en etterlengtet triumf etter to tapte finaler og to tapte semifinaler de foregående sesongene.Mørk, som følger meget tett med på hva som rører seg i internasjonal håndball, spår at laget med profiler som Katrine Lunde Haraldsen, Heidi Løke, Anita Görbicz, Katarina Bulatovic og Eduarda Amorim vil være der i år igjen. - Dessuten tror jeg Vardar (Makedonia), som vi møter allerede i puljespillet er bra, men jeg tror også vi har en fordel av å møte dem tidlig. De har masse bra spillere, men de skal også fungere som et lag, og vi kan knekke dem litt på samspillet, sier 22-åringen, som virker å ha lagt en tung periode med omfattende skadeproblemer bak seg.
Larvik har vært en gjenganger når det begynner å dra seg til i Champions League. Listen ligger fortsatt høyt når det suverene norske mesterlaget kaster i gang en ny sesong i Europa lørdag.